Ja til legalisering av alle rusmidler

Som helsepersonell, pårørende og forelder sier jeg ja til legalisering. Mange i reformbevegelsen er både foreldre og helsepersonell. Det er en løgn at vi er motstandere av legalisering, slik Esther Buer hevdet i et innlegg i Varden nylig.

Leserinnlegg

Jeg er selv helsepersonell og har jobbet som det i snart 15 år. Vi har tre barn mellom 9 og 17 år. Jeg har også vanket i mange ulike miljøer i min egen ungdomstid, der det ble brukt både større og mindre mengder lovlige og ulovlige rusmidler.

Jeg har vært pårørende for rusproblemer og psykiske lidelser hele barndommen og ungdomstiden min, og jeg er fortsatt pårørende til brukere, både blant familie og venner, som bruker og har brukt ulovlige rusmidler og har fått sine liv og framtidsmuligheter skadet av dagens undertrykkende ruspolitikk.

Jeg er for legalisering og regulering av alle etterspurte rusmidler. Jeg mener det er mye tryggere for mine barn som vokser opp i et samfunn der rusmiddelbruk er utbredt. Etter å ha diskutert disse tingene i mange år, har jeg ikke funnet ett eneste rasjonelt argument for å la kriminelle organisasjoner sitte med bukten og begge endene i disse markedene, og jeg ser ingen fordeler med mørke, skam og undertrykkelse av brukerne.

At «alle som vet noe» støtter forbudet, er altså bare en billig hersketeknikk fra forbudsfolk som er ute av stand til å begripe at noen kan være uenige med dem, og som prøver å påberope seg støtte de ikke har. Jeg mener tvert imot at de som støtter forbudet ikke aner hvilken stein de legger til byrden for de som har det vanskelig og de som står i fare for å utvikle problemer. Og de som argumenterer slik som Buer her, mangler vitenskapelig innsikt til å forstå at det sjelden er rusmidlene som gir psykiske problemer, men ofte psykiske problemer som gir rusproblemer. Folk som ikke har noen problemer setter seg ikke til å bruke rusmidler i store mengder daglig. De koser seg med rusmidler av og til, og utvikler ikke noe problem med det.

Men i hysteriet som har vært rundt «narkotika», har man dyrket uvitenskapelige myter om at «hasj fører til heroin», og at rusmidlene er dømt til å ødelegge lykkelige liv. Og man tror man «ser» dette. Men de samme menneskene som innbiller seg at de vet hvem som er lykkelige, er helt i sjokk når deres nærmeste viser seg å ha hatt psykiske problemer i flere år, eller plutselig tar sitt eget liv.

Man kan sjelden se på folk hvem som har det vanskelig. Man kan heller ikke se hvem som bruker ulovlige rusmidler, unntatt blant de som har det aller vanskeligst. Og da ser man vel så ofte resultatene av økonomiske problemer og en undertrykkende politikk.

Men rusmidler kan i motsetning til depresjoner og angst beslaglegges og spores, og for de som tror de kan kontrollere andre menneskers psyke og vilje med maktbruk, er dette beleilig for å rettferdiggjøre maktmisbruk og tvang. Uforstand gjør at man møter rusmiddelbrukere helt annerledes enn andre man mistenker psykososiale problemer hos; fordi man er indoktrinert til å se på rusmiddelbruk som «kriminalitet» og en enveiskjøring ut i rusproblemer og psykiske problemer.

Selv FN innrømmer at 80-90 prosent av alle som bruker såkalt «narkotika» ikke har et problem, og får det heller ikke. Det er et mindretall som står i fare for å utvikle problemer, akkurat som med alkohol. Dette mindretallet får det mye verre på grunn av kriminaliseringen, på grunn av at de handler stoffer uten kvalitetskontroll av folk de ikke kan stole på, og fordi de må gjemme seg bort. Derfor ser vi foreldre gå gatelangs og lete etter dem: fordi forbudet og straffetrusselen som skal tvinge dem til å slutte, i stedet tvinger dem under jorden og ut av syne.

Kanskje kan Høies rusreform redusere dette problemet, men avkriminaliseringen vil ikke gjøre noe med de største problemene; de farlige svarte markedene og stoffene som helt mangler kvalitetskontroll - som gjør at unge mennesker dør og traumatiseres helt unødvendig, i temmelig uskyldig søken etter spenning og moro. For tryggere varer og tryggere omgivelser, trengs det legalisering og regulering. Vi får ikke unge til å slutte å ville ha det gøy, særlig ikke med skremselspropaganda, trusler og maktbruk. For mange blir det bare mer spennende.

MYTE: Det er en uvitenskapelig myte at «hasj fører til heroin», mener artikkelforfatteren. Foto: Sara Johannessen